[Innocentius Episcopus, servus servorum Dei, dilecto filio Petro Cluniacensi Abbati, ejusque successoribus regulariter substituendis in perpetuum. Ignem venit Dominus mittere in terram, et vult ut ardeat: quia ergo gratuita Dei beneficentia sacrum Cluniacense Collegium suę visitationis gratia illustravit, ignem in eo charitatis accendit, et discreta religionis humilitate perfudit: æquissimi juris est, ut quod gratis accipit, fratribus indigentibus devotè impendat, lapsos relevet, tepidos excitet, et piæ religionis radios, et benè Deo placentis conversationis odorem, diversas mundi illustrando Provincias, longè latéque transfundat, et sic amor ac gloria divini cultus, quæ copiosè (Deo gratias) vigent in vite, per vestram administrationem Deo grata et fœcunda ubertate multiplicentur in propagine. Monasterium ergo sanctorum Martyrum Facundi et Primitivi, quod in Hispaniarum partibus situm est, et adjus beati Petri constat specialiter pertinere; quia à religionis nitore, et temporalium rerum opulentia, quibus pristinis temporibus effloruerat, unde valde dolemus, peccatis exigentibus excidit, nos, quorum præcipuè interest in antiquum religionis et dignitatis statum loca venerabilia revocare, illustris filii nostri Aldefonsi Hispaniarum Regis vota clementius admittentes, vestris postulationibus impertimur assensum. Igitur locum ipsum cum suis omnibus pertinentiis tibi, dilecte in Domino fili Petre Abbas, tuisque successoribus, salvo nimirum beati Petri censu annuo, et sanctæ Romanæ Ecclesiæ in omnibus debita justitia et reverentia, ad reformationem religionis, et rerum temporalium incrementum, ex Apostolicæ Sedis benignitate committimus. Vestra itaque, carissimi filii, interest ut ope, et consilio, vestraque instantia religio in eodem Monasterio reformetur, et tam in interioribus quàm in exterioribus locus ipse ad statum et dignitatem pristinam auxiliante Domino reducatur. Ego INNOCENTIUS Catholicæ Ecclesiæ Episcopus. Ego Guillelmus Prænestinus Episcopus. Ego Urbanus Presbyter Cardinalis tit. sancti Clementis. Ego Anselmus Presbyter Cardinalis. Ego Lucas Presbyter Cardinalis tit. sanctorum Joannis et Pauli. Ego Guido Diaconus Cardinalis sanctæ Mariæ in via-lata. Ego Oddo Diaconus Cardinalis sancti Georgii ad velum aureum. Datum Bononiæ per manum Aymerici sanctæ Romanæ Ecclesiæ Diaconi Cardinalis et Cancellarii, Idibus Decembris, indictione X. Incarnationis Dominicæ, anno M. C. XXXIII. Pontificatus Domni Innocentii Papæ secundi anno III.]